钦定古今图书集成/明伦汇编/氏族典/第112卷 > 崔器
## 钦定古今图书集成/明伦汇编/氏族典/第112卷 > 崔器

按《唐书崔器传》：“器，深州安平人。曾祖恭礼，尚馆陶公
主，为驸马都尉。器有吏干，然性阴刻乐祸。天宝中，举
明经，为万年尉。逾月，擢监察御史中丞。宋浑为东畿
采访使，引为判官。浑坐赃败，器亦废，后为奉先令。安
禄山陷京师，器受贼署守奉先。顷之，同罗背贼，贼将
安守忠、张通儒亡去，渭上义兵且数万。器大惧，悉毁”
贼所署符敕，募众以应之渭上。军败，遂走灵武。素善
吕𬤇得，为御史中丞、户部侍郎。肃宗至凤翔，兼礼仪
使。二京平，为三司使。器草《定仪典》，令王官陷贼者悉
入含元廷中，露首跣足，抚膺顿首请罪，令刀仗环之，
以示扈从群臣。器既残忍，希帝旨，欲深文绳下，乃建
议陈希烈、达奚珣等数百人皆抵死，李岘执奏，乃以
六等定罪，多所原贷。后为吏部侍郎、御史大夫。上元
元年，病亟，叩头若谢罪状。家人问之，曰：“达奚尹诉于
我。”三日卒。